b'\n_START_ARTICLE_\nXII eleccions a la presid\xc3\xa8ncia del Futbol Club Barcelona\n_START_SECTION_\nPrecandidatures\n_START_PARAGRAPH_\nEn total es van presentar set precandidatures a les eleccions del Futbol Club Barcelona. Aquests foren Jaume Ferrer, Marc Ingla, Alexis Plaza, Jaume Guix\xc3\xa0, Santi Salvat, Sandro Rosell i Agust\xc3\xad Benedito. Alfons Godall, inicialment declarat delf\xc3\xad de Laporta, va presentar el 25 de gener de 2010 la seva precandidatura a les eleccions, per\xc3\xb2 el 28 de mar\xc3\xa7 de 2010, despr\xc3\xa9s de perdre el suport del president del club, Joan Laporta, anunci\xc3\xa0 la retirada de la seva candidatura. Finalment s\'integr\xc3\xa0 a la candidatura liderada per Marc Ingla. Aquesta \xc3\xbaltima va ser presentada el 6 de maig._NEWLINE_La precandidatura de Sandro Rosell va ser presentada el 13 de maig, sota el lema "Tots som el Bar\xc3\xa7a". Agust\xc3\xad Benedito va anunciar que es presentaria el 8 d\'octubre de 2009, sent el primer a fer-ho. Jaume Ferrer, que compt\xc3\xa0 amb el suport de Joan Laporta, va presentar oficialment la seva precandidatura el 27 de maig de 2010. Alexis Plaza va presentar la seva el 16 d\'abril, Jaume Guix\xc3\xa0 el 3 de mar\xc3\xa7 mentre que Santi Salvat el 3 de maig.\n_START_SECTION_\nCandidatures\n_START_PARAGRAPH_\nLes \xc3\xbaniques candidatures que van passar el tall de 2.095 firmes van ser les d\'Agust\xc3\xad Benedito, Jaume Ferrer, Marc Ingla i Alexandre Rosell. Les firmes s\'havien d\'entregar abans de les 21 hores del dimarts 1 de juny.\n_START_SECTION_\nVotacions\n_START_PARAGRAPH_\nLes votacions van comen\xc3\xa7ar a les nou del mat\xc3\xad i acabaren a les nou del vespre. Es van fer al Camp Nou, en 120 meses. Els llocs de vot s\'adjudicaren segons el cognom. En total hi hag\xc3\xbae un cens de 118.665 persones, dels quals un 78% eren homes i un 22% dones. L\'actual president Joan Laporta vot\xc3\xa0 a dos quarts de deu, mentre que tamb\xc3\xa9 ho van fer personalitats pol\xc3\xadtiques catalanes com Artur Mas, el president del Parlament Ernest Benach i Joan Ridao. A les deu del mat\xc3\xad ja havia votat el 2,10% dels cridats, \xc3\xa9s a dir, 2.487 socis. A les onze ja ho havia fet el 5,2%, superant aix\xc3\xad edicions anteriors a la mateixa hora. A les dotze el ritme continuava creixent, aquest cop l\'\xc3\xadndex de participaci\xc3\xb3 era del 10,9% (12.937 votants)._NEWLINE_Durant les votacions, s\'organitzaren diferents activitats dirigides als socis i familiars, des d\'actuacions musicals a c\xc3\xa0rrec de Funky l\'Olla, Protons i l\'Orquestra de Mitjanit fins a activitats per a la fam\xc3\xadlia, o visites per dins de l\'estadi.'